Ce atitudine va avea UE față de noua Administrație de la Washington? "Suntem din nou o echipă".
Heiko Maas s-a consultat miercuri cu Jean-Yves Le Drian, ministrul francez pentru Europa şi Afaceri Externe, în legătură cu abordarea faţă de viitoarea Administraţie de la Washington. "Uniunea Europeană trebuie să continue eforturile pentru dezvoltarea suveranităţii, chiar dacă Joe Biden, un adept al multilateralismului, a câştigat scrutinul prezidenţial în Statele Unite", afirmă Heiko Maas. Cancelarul Germaniei, Angela Merkel, a discutat prin telefon, marţi seară, cu preşedintele-ales al SUA, Joseph Biden, iar cei doi lideri au convenit asupra importanţei parteneriatului transatlantic.
"Uniunea Europeană trebuie să continue eforturile pentru dezvoltarea suveranităţii, chiar dacă Joe Biden, un adept al multilateralismului, a câştigat scrutinul prezidenţial în Statele Unite", afirmă Heiko Maas, ministrul german de Externe.Bruxelles-ul a avut disensiuni puternice cu Administraţia Donald Trump în domeniul apărării şi activităţilor comerciale, dar Heiko Maas afirmă că Germania şi Uniunea Europeană vor avea responsabilităţi mai mari în domeniul politicii externe şi de securitate, întrucât Administraţia Joe Biden se va concentra pe contracararea riscurilor provenind din Asia.Heiko Maas s-a consultat miercuri cu Jean-Yves Le Drian, ministrul francez pentru Europa şi Afaceri Externe, în legătură cu abordarea faţă de viitoarea Administraţie de la Washington.Heiko Maas afirmă, potrivit ediţiei germane a agenţiei Reuters, că, în pofida victoriei lui Joe Biden, ar fi greşit ca Uniunea Europeană să renunţe la eforturile pentru consolidarea suveranităţii. "Aceasta ar fi o mare greşeală", a declarat ministrul german de Externe.Vestea bună este că Joseph Biden este un multilateralist convins, care va încerca să rezolve problemele internaţionale prin cooperare, a continuat Heiko Maas. "Suntem din nou o echipă", a subliniat ministrul german de Externe.Cancelarul Germaniei, Angela Merkel, a discutat prin telefon, marţi seară, cu preşedintele-ales al SUA, Joseph Biden, iar cei doi lideri au convenit asupra importanţei parteneriatului transatlantic. "Cancelarul german a exprimat dorinţa cooperării strânse şi de încredere cu viitoarea Administraţie a SUA. Angela Merkel şi preşedintele-ales al SUA au fost de acord că, în contextul numeroaselor provocări globale, cooperarea transatlantică are o mare importanţă", a transmis Biroul cancelarului Germaniei.Anterior, Angela Merkel a salutat victoria lui Joe Biden şi a evidenţiat importanţa cooperării transatlantice. "Suntem aliaţi în cadrul NATO, împărtăşim valori fundamentale, de la demnitatea umană la normele statului de drept, avem interese comune. Statele Unite ale Americii şi Germania, membră a Uniunii Europene, trebuie să colaboreze, trebuie să contracareze marile provocări actuale, trebuie să fie alături în încercarea pandemiei de coronavirus, în contracararea încălzirii globale, în lupta împotriva terorismului, în activităţile economice şi comerciale mondiale. Noi, germanii şi europenii, ştim că trebuie să asumăm responsabilităţi suplimentare în acest parteneriat al secolului 21. America este şi rămâne cel mai important aliat al nostru. Există aşteptări pe bună dreptate din partea noastră pentru intensificarea eforturilor în domeniul securităţii şi pentru a ne apăra valorile în lume, iar noi, europenii, am asumat de mult timp acest parcurs", declara luni Angela Merkel.